《汉宫春 咏瓶中五色牡丹》
清代·佟世南

春艳花王，剪云霞五彩，乍制轻衣。淡描浓抹，全胜十样新眉。

汉宫春晓，露纷纷、粉黛胭脂。爱姊妹，梳妆各别，一般国色天姿。

最怕雨欺风妒，向胆瓶欹侧，如诉幽思。窗中绣帘深掩，蜂蝶休窥。

浮香泉煖，锁洞房、不放春归。更何用，玉环捧砚，沉香亭畔题诗。

作者简介：字梅岭，清满洲（辽东）人。康熙年间任临贺知县，善填词，长于小令，修辞婉丽，意境幽美，曲折含蓄，词风与纳兰性德相近。著有《东白堂词》、《鲊话》、《附耳书》等。